
ЧЕСТИТА НОВАТА 2007 ГОДИНА и членството ни в Европейския съюз
Проект"Мрежа за социално включване на хората с увреждания"
Продължение / Предлага удачен модел и подход за разрешаване на натрупаните с годините проблеми на хората с увреждания. Една от основните цели на проекта е Създаване на социални предприятияза тях , които да предлагат защитени работни места и развитие на уменията чрез икономическата си дейност. Те ще бъдат 12, създадени в различни региони на страната.

Какво е социално предприятие?
“Най-голямата полза от капитала не e правенето на пари, а правенето на пари с цел подобряване на живота”.

Хенри Форд

В българското законодателство все още липсва точна дефиниция за социално предприятие, както и норми, уреждащи статута, формата и дейността на социалното предприятие.

Социалното предприятие е стопанска или носеща приходи дейност, извършвана от нестопанска организация със социална мисия, с цел постигане на социален ефект спрямо уязвими групи.

Социалният ефект се изразява в осигуряване на заетост, предоставяне на услуги или друга форма на подкрепа за преодоляване на социалната изолация и/или подобряване на жизненото равнище на тези групи.

Традиционни форми на социално предприятие в България са нестопански организации, които осъществяват стопанска дейност и използват приходите за подкрепа на социалната мисия на организацията и постигане на значим социален ефект. Друга форма е търговско дружество, чийто мажоритарен собственик е нестопанската организация и печалбата се реинвестира в социалното предприятие.
Отличителни черти на социалните предприятия
Социалните предприятия работят в обществена полза за създаване на социални и икономически ползи;

Социалните предприятия не преразпределят печалба, като използват приходите от стопанска дейност в подкрепа на социалните цели на организацията;

Социалните предприятия използват пазарните механизми и ресурси за създаване на допълнителна социална стойност и изграждане на социален капитал;
През последните години социалното предприятие се очертава, като една от сериозните възможности за развитие на нестопанските организации, предвид намаляващото донорско финансиране и натискът нестопанските организации да бъдат по- ефективни при усвояването на публични средства. Следвайки стъпките на централно-европейските държави, България е присъединена към Европейския съюз. Това събитие има своите влияния и последствия не само върху традиционния бизнес в страната, но и върху третия сектор и неговото бъдеще. През последните 10 15 години българският граждански сектор разчиташе на външно финансиране и така се създаде зависимост, която притъпи инициативността и предприемаческия заряд. Разбира се, след като България стане член на Европейския съюз, нестопанските организации ще имат възможност да кандидатстват за финансиране по европейските програми и фондове, но това също изисква по-голям капацитет и собствено финансово участие. Междувременно, българските нестопански организации ще бъдат изправени пред променяща се донорска ситуация и ще бъдат все повече отговорни за посрещането на финансовите си нужди. Това важи с по-голяма сила за ОХУ, ангажирани в сферата на предоставяне на социални услуги, защото това са организциите, работещи с най-уязвимата група от населението - хората с увреждания.

Настоящия проект залага на потенциала на социалните предприятия, защото този подход може да допринесе за по-активно включване на хората в неравностойно положение на трудовия пазар. Това налага нов начин на формиране на политиките и програмите по заетостта и социалните услуги, насочени към преодоляване на социалната изолация. Социалните предприятия, работодатели на хора в неравностойно положение имат едно голямо предимство за достъп до ресурси от държавния бюджет, и в същото време са достатъчно гъвкави да отговорят на индивидуалните потребности.
Европейската здравноосигурителна карта влиза у нас от началото на 2007.  Още от самото начало на членството на България в Европейския съюз нашите здравноосигурени граждани ще могат да се възползват от медицинските пакети на осигурителните фондове във всяка една от страните на съюза наравно с нейните жители. Въведена бе Европейската здравноосигурителна карта /ЕЗОК/– European Health Insurance Card /EHIC/ у нас като една от мерките за улесняване свободното движение на хора между държавите в обединена Европа. Дали ще сме по работа в някоя от страните-членки или пък на гости при роднини, в случай на нужда от спешна медицинска помощ вече няма да се налага да прекъсваме пребиваването си там или да заплащаме непосилни суми. Финансовите отношения ще се уреждат много по-бързо за здравноосигурените български граждани, тъй като съответният изпълнител на медицинската помощ ще се отчита пред здравна каса в дадената страна и тя ще изисква плащането на услугата от българската НЗОК. В държавите от Европейската общност такъв общ документ съществува от 2003 г. и целта му е да улесни здравноосигурените граждани на една държава-членка при временното им пребиваване на територията на друга държава от съюза, в случай, че им се наложи да ползват спешна и неотложна медицинска помощ в държавата на временното им пребиваване. Картата се издава на всички категории хора, пребиваващи в друга страна-членка на ЕС – туристи, студенти, командировани, служители в международния транспорт и т.н. Освен за посещенията във всички държави-членки на ЕС, европейската здравноосигурителна карта важи и за ползването на спешна помощ в останалите държави от Европейското икономическо пространство – Норвегия, Исландия, Лихтенщайн. Очаква се да бъде подписано допълнително двустранно споразумение между българската НЗОК и сродните институции в Конфедерация Швейцария. Всяка държава може да избере дали да издаде на пътуващите си граждани само Европейска здравноосигурителна карта или да я комбинира в един носител с националния си здравноосигурителен документ. ЕЗОК е личен документ с формата на дебитна карта и засега съдържа само основната информация – трите имена на притежателя, изписани на латиница с транскрипцията, която е приета в личната им карта, ЕГН на осигуреното лице и период на валидност, който може да варира от 1 до 10 години в зависимост от възрастта, социалното положение и някои други фактори. На документа се отбелязва също ISO кодът на държавата-членка, която се дава от Европейската комисия; идентификационният номер и името на здравноосигурителната институция, която я издава /за България – НЗОК/ и номер на картата, за да се намали риска от фалшификацията й. В европейски план се предвижда преминаването на ЕЗОК към така нареченото електронно здравно досие, чрез което информацията за здравословното състояние на пациента своевременно да стане достояние на лекуващите го органа в която и да е страна от съюза. Европейската здравноосигурителна карта ще замести няколко европейски формуляра, които до въвеждането й са били необходими за получаване на спешна и неотложна медицинска помощ при временното пребиваване в друга страна-членка. С въвеждането на ЕЗОК се съкращават и опростяват бюрократичните процедури, тъй като при представянето й на лекаря, извършващ манипулация за спешна медицинска помощ, пациентът се третира като гражданин на страната, в която пребивава. Разплащането за оказаните медицински услуги се извършва между здравноосигурителните институции на страната, в която лицето се осигурява и на страната, в която е извършена помощта. За да се извърши това, пациентът трябва да е получил медицинска помощ в здравно заведение или при лекар, които имат сключен договор с местната здравноосигурителна институция. ЕЗОК удостоверява наличието на непрекъснати здравноосигурителни права у притежателя й, което, според българското законодателство, означава гражданинът да не е прекъсвал плащането на здравноосигурителните си вноски за период, по-голям от 3 месеца. Картата ще се издава след подаването на молба /по образец/ от името на лицето в районните центрове на НЗОК. Срокът за получаването й ще бъде 30 дни след подаването на молбата, като има вариант за експресно издаване на карта за 5 работни дни. Подаването на молбите ще започне от 1 януари 2007 г. Притежателите на ЕЗОК имат право да получат всяка необходима медицинска помощ, която им дава възможност да продължат престоя си в страната-членка на ЕС при безопасни за здравето им условия. Спешната помощ се простира до там, до където лекуващият специалист прецени, че вече е отстранена непосредствената опасност за живота и здравето на пациента. Всяка друга доболнична и амбулаторна помощ за състояния, които не се определят като неотложни и застрашаващи живота и здравето на пациента, може да му се окаже за сметка на здравноосигурителната институция само ако тя предварително е дала съгласието си за оказване на този вид медицинска услуга /например стоматологична помощ/ и го е удостоверила чрез издаването на съответен формуляр. Ако няма предварително съгласие на здравноосигурителна институция в собствената си страна, пациентът ще трябва да заплати за оказаната му услуга, след което осигурителната институция ще му възстанови тази част от сумата, която би платила за същата услуга, ако тя се извършва на територията на собствената страна. Останалата част от сумата, ако има такава, ще бъде за сметка на пациента. Планираната болнична помощ се оказва за сметка на здравноосигурителната институция само ако тя предварително е дала разрешение за пътуването с цел лечение в определено болнично заведение на страна-членка. Всеки случай на болнично лечение в чужбина се преценява индивидуално, като се имат предвид всички условия и изисквания на българското и на европейското здравноосигурително законодателство. Без предварително разрешение от компетентния орган болнична помощ се предоставя само при спешни медицински състояния. Българите, които постоянно живеят в чужбина, се осигуряват здравно в съответната страна и ползват всички услуги, които ползват останалите й граждани. 
Не сте сами

Смъртните присъди на българските медицински сестри в Либия подсказват, че те ще бъдат превърнати в пионки в една много сложна геополитическа игра  

Международната общественост е в шок след произнасянето на смъртните присъди на петте български медицински сестри и палестинския лекар. Върховният комисариат към ООН по правата на човека призова Либия да не привежда в изпълнение смъртните присъди. Държавният секретар на САЩ Кондолиза Райс изрази разочарованието си от присъдите и обеща САЩ да продължат усилията си за освобождаване на българките и палестинския лекар. От своя страна председателят на Европейската комисия Жозе Мануел Дурао Барозу осъди остро смъртните присъди. И европейският комисар по въпросите на правосъдието Франко Фратини бе шокиран от решението на либийския съд и постави под въпрос бъдещето сътрудничество на Брюксел с Либия. 

“Ние просто не можем да приемем тази присъда и се надяваме, че въпросът сега ще бъде отнесен на по-висша инстанция - заяви Бенита Фереро-Валднер, европейският комисар по външните отношения. - Аз силно се надявам, каза тя, че към медиците ще бъде проявено човешко съчувствие в същия дух на взаимно уважение, което характеризираше активните разговори между ЕС и неговите партньори от една страна и семействата на болните деца от Бенгази, от друга.”

Един от откривателите на вируса на СПИН - френският лекар Люк Монтание - изрази огромно учудване от потвърдените смъртни присъди. “Това противоречи на всички научни доказателства, каза той. - Връщаме се към средновековните съдебни процеси с изкупителните жертви, които биват захвърлени на публиката. Трябва да се опитаме да спасим тези жени и този мъж като мобилизираме цялата международна научна общност”, заяви проф. Монтание. 

“Адвокати без граници” настояха международната общественост този път да бъде изключително мобилизирана и ясно да се заяви мнението на света, че Либия не може да продължава да нарушава човешките права и да не взема под внимание становищата на международните медицински експерти. Представител на медицинската общност тук предложи в знак на солидарност с българските медицински сестри да бъде създаден малък знак, подобен на лентичките, които се носят в подкрепа на борбата срещу СПИН. И всеки съпричастен с тяхната кауза по света да ги носи на ревера си до успешното приключване на процеса.
  На 9 февруари 2007 г. ще станат 8 години откакто българките са в либийски затвор. 
Нека се молим за тяхното освобождаване .
Новото облекчение за лица с трайно намалена работоспособност е, че от 2007 г.  няма да плащат предложената от МОСВ екологична такса. Както и досега, те ще бъдат освободени и от плащане на потребителска такса, годишен данък върху автомобила и винетка. Облекчението за ДДС при внасяне на автомобили от лица с трайно намалена работоспособност се обезсмисля от 2007 г., тъй като данъка няма да плащат и останалите хора. Преференцията в момента предвижда освобождаване от данъци до размера на левовата равностойност на 900 щатски долара за автомобили с обем на двигателя до 1800 куб.см и мощност до 100 конски сили. През 2005 г. преференцията е ползвана за 28 хил. автомобила (над 17% от всички внесени). Мита От 2007 г. митото върху употребявани автомобили, внасяни от страни извън Европа, пада от 11.5% на 10%. Така митническата ставка се изравнява с тази за нови автомобили, внесени от тези страни. Митническият режим за внасяне на нови и стари автомобили от Европа се запазва - няма мито. Строгият Европейски съюз Изхождайки от опита на приетите през 2004 г. страни - членки на ЕС, най-вероятно България ще има проблеми, ако акцизът върху автомобилите се запази в сегашния вид и ако бъде въведена екологична такса. През 2005 г. Европейската комисия започна натиск срещу Чехия, Полша и Унгария (както и някои стари членки) да премахнат търговските бариери, с които се опитват да блокират вноса на коли втора употреба от ЕС и така нарушават фундаменталните търговски принципи в общността. Според принципа за свободно движение на стоки употребяваните коли би трябвало да могат да се продават без никакви рестрикции вътре между страните в ЕС. Всеки момент се очаква Европейският съд в Люксембург да излезе с решение срещу Полша заради акциз, който противоречи на европейското законодателство. Според официално изявление на говорителя на съда полското законодателство дискриминира вноса на употребявани автомобили, тъй като нивото на акциза зависи от възрастта им - по-старите коли се облагат по-високо от вече регистрираните в Полша автомобили. На същото основание България може да бъде осъдена за акциза, който за стари автомобили е много по-висок, и за т.нар. екологична такса, която се плаща при регистрацията на автомобил, купен от ЕС, но не и ако е купен в България. Поне засега акцизът върху мощните автомобили се запазва, въпреки че дори в Министерството на финансите съвсем официално признават, че "малко държави имат акцизен данък върху автомобилите". И допълват, че в последните години се правят промени, намаляващи акциза. С този данък се облагат колите с мощност над 120 киловата (163.2 конски сили). При употребяваните ставката е 35 лв. на 1 киловат (kW), а при новите - 700 лв. плюс 90 лв. за всеки 1 kW над 120 kW. Тоест акцизът на един автомобил (независимо нов или употребяван) с мощност 120 kW e нула лева, с мощност 121 kW при нов автомобил е 790 лв., а при употребяван изведнъж скача на 4235 лв. При старите коли с мощност над 150 kW (204 к.с.) има и още по-висока ставка - 60 лв. за всеки киловат. Например акцизът на BMW 530 от 1999 г. е 10 191 лв., което е над половината от цената му на германския пазар.

